THREL วิ่งกว่า 3% รับกำไร Q1 โตแกร่ง 150% ทะลุ 70 ลบ. รับรายได้เบี้ยประกันภัยเพิ่ม
THREL วิ่งกว่า 3.51% รับกำไรไตรมาส 1/65 โตแกร่ง 150% ทะลุ 70 ลบ. จากปีก่อนกำไร 28 ลบ. รับกำไรจากการรับประกันภัยต่อเบี้ยประกันภัยต่อและเบี้ยประกันภัยต่อ
10 พ.ค. 2565

ผู้สื่อข่าวรายงานว่า ราคาหุ้น บริษัท ไทยรีประกันชีวิต จำกัด (มหาชน) หรือ THREL ณ เวลา 10:54 น. อยู่ที่ระดับ 5.90 บาท บวก 0.20 บาท หรือ 3.51% สูงสุดที่ระดับ 6.20 บาท ต่ำสุดที่ระดับ 5.85 บาท ด้วยมูลค่าการซื้อขาย 63.54 ล้านบาท

โดยราคาหุ้น THREL ปรับตัวเพิ่มขึ้นหลังรายงานผลประกอบการงวดไตรมาส 1/65 สิ้นสุดวันที่ 31 มี.ค.65 มีกำไรสุทธิเติบโต ดังนี้

โดยบริษัทมีกำไรสุทธิตามงบการเงินที่แสดงเงินลงทุนตามวิธีส่วนได้เสียสำหรับงวดไตรมาส 1/2565 จำนวน 70 ล้านบาท เพิ่มขึ้น 42 ล้านบาท จากงวดเดียวกันของปีก่อน หรือคิดเป็นร้อยละ 150 โดยมีสาเหตุดังนี้
1.กำไรจากการรับประกันภัยต่อเบี้ยประกันภัยต่อรับจำนวน 670 ล้านบาท และเบี้ยประกันภัยต่อที่ถือเป็นรายได้สุทธิจำนวน 693 ล้านบาท เพิ่มขึ้นร้อยละ 40 และร้อยละ 32 ตามลำดับเมื่อเทียบกับช่วงเดียวกันของปีก่อน โดยหลักเกิดจากสัญญาใหม่ที่ได้ทำไว้ในปี 2564 และจากการขยายตัวในกลุ่มประกันสุขภาพที่มีการเติบโตสูงขึ้นอย่างต่อเนื่อง ในส่วนของค่าใช้จ่ายในการรับ ประกันภัยรวม 623 ล้านบาท เพิ่มขึ้นร้อยละ 22 เมื่อเทียบกับช่วงเดียวกันของปีก่อน ส่งผลให้มีกำไรจากการรับประกันภัยต่อจำนวน 70 ล้านบาท เพิ่มขึ้นจากปีก่อนร้อยละ 390 โดยมี Combined Ratio ของไตรมาส 1/2565 อยู่ที่ 90.5% ลดลงจากปีก่อน 7.6 percentage point
2.รายได้เงินลงทุนและรายได้อื่น รายได้จากการลงทุนสุทธิในไตรมาส 1/2565 มีจำนวน 16 ล้านบาท ลดลงจากงวดเดียวกันของปีก่อนจำนวน 2 ล้านบาท หรือลดลงร้อยละ 13 โดยหลักเป็นผลจากกองทุนรวมตราสารทุนที่จ่ายเงินปันผลลดลง จากภาวะตลาดหลักทรัพย์ทั้งในและต่างประเทศที่ชะลอตัวลงเมื่อเทียบกับปีที่ผ่านมา